b'\n_START_ARTICLE_\nHarald Backman\n_START_PARAGRAPH_\nHarald Otto Backman (2. marraskuuta 1884 Impilahti \xe2\x80\x93 19. tammikuuta 1968 Helsinki) oli insin\xc3\xb6\xc3\xb6ri, joka toimi tie- ja vesirakennushallituksen yli-insin\xc3\xb6\xc3\xb6rin\xc3\xa4 ja p\xc3\xa4\xc3\xa4johtajan sijaisena.\n_START_SECTION_\nHenkil\xc3\xb6historia\n_START_PARAGRAPH_\nHarald Backmanin vanhemmat olivat l\xc3\xa4\xc3\xa4ketieteen ja kirurgian tohtori, piiril\xc3\xa4\xc3\xa4k\xc3\xa4ri Herman Backman ja Ad\xc3\xa9le Barth ja puoliso vuodesta 1908 Elsa Helena Perander (k. 1952). Backman tuli ylioppilaaksi 1906 ja valmistui insin\xc3\xb6\xc3\xb6riksi Polyteknillisest\xc3\xa4 opistosta 1907. H\xc3\xa4n oli tie- ja vesirakennushallituksen palveluksessa vuodesta 1907, ensin geodeetti ja sitten nuorempi insin\xc3\xb6\xc3\xb6ri vuodesta 1919, toimistoinsin\xc3\xb6\xc3\xb6ri vuodesta 1920 ja siltaosaston johtaja vuodesta 1925. Yli-insin\xc3\xb6\xc3\xb6ri h\xc3\xa4nest\xc3\xa4 tuli 1930. Backman toimi viraston p\xc3\xa4\xc3\xa4johtajan sijaisena 1932\xe2\x80\x931953. Backman osallistui lukuisiin vesist\xc3\xb6suunnitelmiin ja valvoi osastonsa johtajana tuhansien maantiesiltojen  rakentamista. H\xc3\xa4n oli monien komiteoiden ja j\xc3\xa4rjest\xc3\xb6jen j\xc3\xa4sen julkaisi tie- ja vesirakennushallituksen historiikin vuonna 1930.'